**Leul şi şoricelul**

*La Fontaine*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe cât îţi stă-n putinţă, fii bun cu orişicine:

Adesea ai nevoie chiar de mai mici ca tine,

Cum am s-arăt prin două exemple, de îndată, –

Atâta e în pilde povaţa de bogată.

Pornind să hoinărească prin lume, teleleu,

Chiţ-Chiţ se pomeneşte sub laba unui Leu.

De data asta craiul jivinelor s-abţine,

Şi-l lasă-n viaţă (fapta avea să-i prindă bine).

Cu toate că e anevoie

Să crezi c-o namilă ca el

Ar fi având cândva nevoie

De un pârlit de şoricel, –

Odată, Şoricelul, zărindu-l într-o plasă,

Răcnind, sărind zadarnic, dar neputând să iasă, –

S-apropie de plasă şi roade un ochete,

Făcând să se deşire, îndată, aţăria…

Răbdarea, deci, şi truda depusă pe-ndelete

Mai rodnice-s adesea ca forţa şi mânia.